10. juli 2020

**Nye navne på Tradium**

**Tradium har ansat en ny underviser og projektkonsulent i andet kvartal 2020:**

**Jørgen Kroer** er 1. maj 2020 ansat som underviser hos Tradium. Han kommer med en bred erfaring fra både undervisning og procesledelse fra primært større organisationer som SEGES og AS3.

Jørgen skal primært undervise elever på grundforløb og hovedforløb på industrioperatøruddannelsen men også på tilhørende efteruddannelse og opkvalificering på området.

**Anne-Grete Jensen** er 1. juni 2020 ansat som virksomhedsopsøgende projektkonsulent til Tradiums erhvervsuddannelser. Hun kommer med en bred erfaring fra undervisningsverdenen som tidligere faglærer, konsulent og projektleder, ligesom hun har arbejdet som teamleder i jobcenter og a-kasse.

Anne-Grete skal i regi af socialfondsprojektet ”STEM – vejen til erhvervskompetence og beskæftigelse” aktivt opsøge virksomheder i det midtjyske område, hvor formålet er at sikre samarbejde mellem uddannelsesinstitution, jobcentre og virksomheder for at få flere i gang med en erhvervsuddannelse, etablere praktikpladser og opkvalificering.

**Om Tradium**

Erhvervsskolen Tradium er et uddannelsesmæssigt kraftcenter, som udbyder en lang række ungdoms-, voksen- og efteruddannelser inden for det merkantile og tekniske område: hhx, htx, eux, eud og AMU. Skolen beskæftiger ca. 450 medarbejdere og underviser ca. 2.800 årselever på seks adresser i Randers og Pederstrup. Tradium har en vision om at være en internationalt orienteret og stærk partner for erhvervslivet samt en udviklende og attraktiv arbejdsplads med professionelle medarbejdere. Læs mere på tradium.dk